**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.04.2019, ora 08.00 – 24.04.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 24.04.2019, ora 07.00**

**RÂURI**

**Debitele au fost în creștere** în bazinele hidrografice ale râurilor Vișeu, Iza, Tur, Someș, Crasna, Barcău, Crișuri, Arieș, Bega, Timiș, Bârzava, Moravița, Caraș, Nera, Cerna, cursul inferior al Moldovei, cursul mijlociu al Prutului (sector Prisacani-Dranceni) datorită precipitațiilor prognozate și propagării.

Pe râurile din bazinele hidrografice: Mureș, Jiu, Olt, Vedea, Argeş, Ialomiţa şi pe râurile din Dobrogea, debitele au fost relativ staţionare, iar pe celelalte râuri debitele au fost în scădere.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul inferior al Sucevei, cursul superior şi mijlociu al Siretului, cursul superior al Moldovei, pe unii afluenţi ai Bistriţei şi pe unele râuri din Dobrogea și mai mici (sub 30%) pe râurile din bazinele râurilor Lăpuş, Crasna, Iza, Mara, Tur, Barcău, Mureș (și afluenții săi), Bistra, Cerna, Bârlad, pe afluenții Crișurilor, pe unii afluenţi din bazinele superioare ale Oltului şi Argeşului şi pe unii afluenţi ai Prutului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general în scădere**, exceptând bazinele hidrografice ale râurilor Vișeu, Iza, Tur, Someș, Barcău, Crasna, Crișuri, Suceava, Jijia, cursurile superioare ale Bistriței și Moldovei, cursul inferior al Prutului unde vor fi în creştere datorită precipitațiilor prognozate, cedării apei din stratul de zăpadă și propagării.

Sunt posibile creşteri de niveluri şi debite pe unele râuri din zonele de deal şi de munte datorită precipitaţiilor, sub formă de aversă, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 23.04 – 24.04.2019 a fost în scădere, având valoarea de 5100 m3/s**, sub media multianuală a lunii aprilie (7900 m3/s).

În aval de Porţile de Fier debitele au fost în scădere pe sectorul Gruia – Brăila și în creștere pe sectorul Galați – Tulcea.

**Debitul la intrarea în ţară (secţiunea Baziaş) va fi în scădere (4800 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 23.04.2019, ora 09.00 –24.04.2019, ora 06.00**

**ÎN ŢARĂ**

Vremea a fost mai rece decât în mod normal în majoritatea regiunilor. Cerul a fost mai mult noros și temporar a plouat slab în Banat, cea mai mare parte a Olteniei și a Crișanei, pe arii restrânse în Transilvania și Muntenia și izolat în restul teritoriului. În Munții Banatului și în jumătatea de vest a Carpaților Meridionali, la altitudini mari, precipitațiile au fost sub formă de lapoviță și ninsoare. Vântul a prezentat intensificări temporare în Banat, la munte și pe spații mai mici în restul țării, cu rafale ce au depășit 90...100 km în zona montană înaltă, dar și în partea de sud a județului Caraș-Severin, iar izolat și pe crestele Carpaților Meridionali și Orientali. Stratul de zăpadă mai era prezent doar pe arii restrânse la munte și măsura în platformele stațiilor meteorologice până la 200 cm la Bâlea Lac. Temperaturile maxime au fost cuprinse între 9 grade la Petroșani și 20 de grade la Sighetu Marmației și Iași, iar la ora 06 valorile termice se încadrau între 2 grade la Toplița și Miercurea Ciuc și 14 grade la Reșița și Caransebeș. La începutulul intervalului, izolat în estul Transilvaniei s-a semnalat ceață.

***Observație:*** *începând de ieri dimineață de la ora 06 au fost în vigoare 2 avertizări cod portocaliu pentru fenomene meteorologice periculoase imediate, emise de către SRPV Timișoara și 12 atenționări cod galben, 6 emise de către SRPV Sibiu, 4 de către SRPV Timișoara și câte una de către SRPV Bacău și SRPV Cluj.*

**LA BUCUREŞTI**

Vremea a fost ușor mai rece decât în mod obișnuit. Cerul a fost mai mult noros și trecător în cursul nopții a plouat slab, iar vântul a suflat slab și moderat, cu ușoare intensificări ziua. Temperatura maximă a fost de 16 grade, iar la ora 06 se înregistrau 8 grade la toate stațiile meteorologice.

**3. Prognoza meteorologică în intervalul 24.04.2019, ora 09.00 –25.04.2019, ora 09.00**

**ÎN ŢARĂ**

Vremea se va încălzi, astfel încât valorile termice vor fi mai ridicate decât cele specifice datei în regiunile intracarpatice și apropiate de mediile multianuale în rest. Cerul va fi variabil, cu unele înnorări în prima parte a zilei în nord-vestul, nordul, centrul și estul țării, unde cu totul izolat va ploua slab. Local și temporar vântul va avea intensificări în sudul Banatului și pe crestele Carpaților Meridionali, iar în restul teritoriului va sufla slab și moderat. Temperaturile maxime se vor încadra în general între 14 și 24 de grade, cu cele mai ridicate valori în regiunile vestice, iar cele minime vor fi cuprinse între -1...0 grade în estul Transilvaniei și 13...14 grade în Dealurile de Vest.

**LA BUCUREŞTI**

Vremea se va încălzi ușor și va fi apropiată de normalul termic pentru această dată. Cerul va fi variabil, iar vântul va sufla slab și moderat. Temperatura maximă se va situa în jurul valorii de 20 de grade, iar cea minimă va fi de 4...6 grade.

**4. Buletin nivometeorologic emis pentru perioada 23 aprilie 2019 – 24 aprilie 2019 pentru altitudini mai mari de 1800 m**

**Evoluția vremii în ultimele 24 de ore:**

Vremea a fost apropiată de normalul termic al perioadei. Cerul a fost mai mult noros și local în toate masivele s-au semnalat precipitații mixte, ninsori la peste 1600 metri. Vântul a suflat slab și moderat, cu intensificări temporare de 40-60 km/h în toate masivele și de 90-100 km/h pe crestele din Meridionali, din sector sud-estic. Local s-a semnalat ceață. Stratul de zăpadă a crescut ușor cu 2 cm la Țarcu și cu până la 8 cm la Bâlea Lac dar a și scăzut ușor în Orientali și în Bucegi.

**Grosimea stratului de zăpadă în 23.04.2019, ora 15:**

Carpații Meridionali: 198 cm Bâlea-Lac, 139 cm Vf. Omu, 68 cm Vf. Țarcu, petice la Sinaia;

Carpații Orientali: 85 cm Vf. Lăcăuți, 56 cm Vf. Călimani, 48 cm Vf. Ceahlău-Toaca, 6 cm Bucin, 1 cm Iezer - Vf. Pietrosul Rodnei;

Carpații Occidentali: 5 cm Vf. Vlădeasa, petice la Vlădeasa 1400, Stâna de Vale și Semenic.

**Evoluţia vremii în intervalul 23.04.2019 ora 21 – 24.04.2019 ora 21:**

Vremea se va încălzi. Cerul va fi temporar noros la noapte și mâine dimineață când pe arii restrânse, se vor semnala precipitații mixte slabe, temporar ninsori la peste 1800 metri, iar la altitudini mai mici de 1800 metri trecător ploi, și va deveni variabil mâine. Vântul va sufla în general moderat, cu intensificări temporare din sector sudic și sud-estic ce vor atinge 50-60 km/h în majoritatea masivelor și 80-90 km/h pe crestele din Carpații Meridionali. Pe arii restrânse se va semnala ceață.

**Peste 1800 m:** temperaturi minime: -6 la -2 gr.C; temperaturi maxime: 2 la 6 gr.C;

**Sub 1800 m:** temperaturi minime: -2 la 2 gr.C; temperaturi maxime: 7 la 15 gr.C.

**Stabilitatea şi evoluţia stratului de zăpadă în masivul Făgăraș: risc moderat**

La suprafață întâlnim 5-10 cm de zăpadă proaspătă, iar în profunzime stratul este compactat și stabilizat, cu mai multe cruste subțiri de gheață intercalate. Sub 2100 m și mai ales pe versanții cu orientare sudică, în partea superioară a stratului, pe fondul temperaturilor diurne pozitive, plăci umezite pot aluneca spontan peste straturile subiacente. În zonele în care există acumulări însemnate de zăpadă, pe pante înclinate și în special la supraîncărcări, se pot declanșa avalanșe și curgeri superficiale spontane sub acțiunea insolației de la orele amiezii, care doar în cazuri izolate pot antrena o parte mai consistentă din strat.

**Stabilitatea şi evoluţia stratului de zăpadă în masivul Bucegi: risc moderat**

Stratul vechi de zăpadă este în ansamblu compactat și stabilizat. În cursul zilei, la altitudini sub 2100 m și mai ales pe versanții cu orientare sudică, înspre suprafața stratului, plăci umezite pot aluneca spontan peste straturile subiacente. Pe pantele înclinate, unde zăpada a rămas depozitată, la supraîncărcări mari se pot declanșa avalanșe, care doar în cazuri izolate pot antrena o parte mai consistentă din strat.

**Stabilitatea şi evoluţia stratului de zăpadă în masivele Țarcu – Godeanu și Parâng – Șureanu: risc moderat**

La suprafață întâlnim câțiva cm de zăpadă proaspătă iar în profunzime stratul este compactat și stabilizat, cu mai multe cruste subțiri de gheață intercalate. În profunzime, stratul de zăpadă este compactat și stabilizat, însă pe pantele înclinate, unde mai este zăpadă din depozite vechi, la supraîncărcări, dar izolat și spontan în cursul zilei, se pot declanșa avalanșe de dimensiuni mici. În cursul zilei, mai ales pe versanții cu orientare sudică, înspre suprafața stratului, plăci umezite pot aluneca spontan peste straturile subiacente.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei) și în Grupa Centrală a Carpaților Orientali (zona Munților Călimani – Bistriței - Ceahlău): risc moderat**

În partea superioară a stratului se menține stratul de zăpadă proaspătă, de până în 10 cm. În profunzime, stratul de zăpadă vechi este în ansamblu compactat și stabilizat, dar cu mai multe cruste subțiri de gheață intercalate. Pe pantele înclinate, unde persistă acumulările de zăpadă, la supraîncărcări mari se pot declanșa avalanșe de mici dimensiuni și curgeri superficiale spontane sub acțiunea insolației de la orele amiezii, care doar în cazuri izolate pot antrena o parte mai consistentă din strat.

***Notă:*** *între 1600-1800 m, izolat în cursul zilei se mai pot declanșa curgeri sau avalanşe pe pantele înclinate cu zăpadă rămasă din depozitele vechi. La altitudini de sub 1600 m stratul este discontinuu sau topit.*

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

***Administrația Națională Apele Române și Căpitănia Zonală Constanța*** informează că în data de 23.04.2019, în jurul orei 07:20, de la bordul navei Iridescent, sub pavilion Liberia, aflată sub operațiuni de descărcare țiței, s-a evacuat în acvatoriul danei 76 – Port Constanța apă și spumă, provenită din spălarea gazelor de evacuare de la caldarina navei, amestecate cu funingine. A fost afectată o suprafață de luciu de apă de circa 20 mp.

Inspectori din cadrul A.B.A. Dobrogea-Litoral s-au deplasat la fața locului, unde au constatat următoarele:

- în zonă se aflau reprezentanți ai Căpitaniei Portului Constanța, CN A.P.M.C. SA, Garda de Mediu – Comisariatul Județean Constanța și S.C. Oil Terminal SA;

- la dana 76, nava Iridescent era izolată cu baraj flotant antipoluant;

- nu s-au constatat produse petroliere pe suprafața apei;

- în jurul navei, pe suprafața apei, exista o peliculă discontinuă de funingine.

Reprezentanții S.C. Oil Terminal SA și CN A.P.M.C. SA (cu o navă tip Depol) au intervenit pentru ecologizarea zonei.

Comandantul navei Iridescent a fost sancționat contravențional, conform art. 4 lit. a din Hotărârea nr. 876/2007 pentru stabilirea și sancționarea contravențiilor la regimul transporturilor navale, cu suma de 15.000 lei.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 22.04.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

***Agenţia pentru Protecţia Mediului Galați și Garda Naţională de Mediu – Comisariatul Judeţean Galați*** informează despre producerea, în data de 23.04.2019, la ora 11:45, unui incendiu la SC Sorex SA din municipiul Galați (zona Centura Galați), județul Galați, ca urmare a tăierii cu flacăra oxi-gaz a unor rezervoare de depozitare produse petroliere. Incendiul a cuprins circa 25 de cauciucuri, după care s-a extins la vegetația uscată din zona limitrofă platformei de depozitare, fiind afectată o suprafață de aproximativ 200 mp. Incendiul a fost stins la ora 13:00 de către I.S.U. Galați. A.P.M. Galați a recoltat probe de sol din 3 puncte amplasate în zona limitrofă platformei de depozitare.

***Administrația Națională Apele Române*** informează că în data de 23.04.2019, la ora 18:00, la ieșirea din satul Lespezi, comuna Homocea, județul Vrancea, reprezentanți ai Poliției Homocea au identificat o cisternă care a deversat reziduuri petroliere. În urma deplasării pe teren a reprezentanților G.N.M. C.J. Vrancea, I.S.U. Vrancea și S.G.A. Vrancea s-a constatat ca nu exista pericolul poluării unor cursuri de apă.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 22.04.2019-23.04.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

  **Direcția de Comunicare și Resurse Umane**